b'\n_START_ARTICLE_\nMatej Frelih\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je obiskoval v Ljubljani, bil tu 3 leta gojenec Alojzijevi\xc5\xa1\xc4\x8da. \xc5\xa0tudij bogoslovja je kon\xc4\x8dal leta 1854. Kaplanoval je v Spodnji Idriji in Stari Loki, od 1865 do 1870 je bil \xc5\xbeupnik na Premu, 1870-1885 v La\xc5\xa1\xc4\x8dah, potem do smrti \xc5\xbeupnik in dekan v Trebnjem. Leta 1846 je v Novicah objavil (s podpisom Matev\xc5\xbe) sme\xc5\xa1no povest Jur\xc4\x8dik gre na ptuje, ki se je ve\xc4\x8dkrat ponatisnila; 1848 je v Alojzijevi\xc5\xa1\xc4\x8du urejal doma\xc4\x8di list Dani\xc4\x8dico. \xc4\x8clanke je pisal v cerkvene liste, in se podpisoval: Vesel, Vito\xc5\xa1ki, Hilarius. Kot bogoslovec je izdal Nar lep\xc5\xa1i dan ali vredno praznovanje prviga svetiga obhajila (Lj., 1852, ponatisi 1854, 1867, 1871, 1882) in iz regensbur\xc5\xa1kega katekizma prevedel Perve in narpotrebni\xc5\xa1i resnice svete ker\xc5\xa1anske katoli\xc5\xa1ke vere za nar manj\xc5\xa1i u\xc4\x8dence (Lj., 1854). Leto pozneje so iz\xc5\xa1li Ker\xc5\xa1ki raki za kratek \xc4\x8das. Znadke ali anekdote. Pervi ko\xc5\xa1ek (Lj. 1855); drugi del (ko\xc5\xa1ek) je sledil 1863. Z M. Gogalo (\xe2\x80\xa0 1892 kot \xc5\xbeupnik v Stari Oselici) je sestavil Ven\xc4\x8dek za vezilna darila ali vo\xc5\xa1ilne pesmice (Lj. 1854, ponatisi 1869, 1884, 1898), z J. Bo\xc5\xbei\xc4\x8dem je za koledarski leti 1855 in 1856 izdal Koledar za Slovence. V rokopisu je zapustil \xc5\xa1est zveskov pesmi._NEWLINE_Frelih je bil \xc4\x8dudak, nadarjen, pa vihrav in nestalen; kot duhovnik je svoje dol\xc5\xbenosti vestno opravljal. Poezija mu je bila igra\xc4\x8da; le nekatere nabo\xc5\xbene pesmi in \xc5\xbealostinke imajo vrednost.'